དེ་ཡང་ང་ཚོའི་འདས་པའི་ལོ་རྒྱུས་ལ་ཕྱི་མིག་བལྟས་ན།གསུམ་གཉིས་ས་ཡི་དཀྱིལ་འཁོར་ལ་དབང་བསྒྱུར་བའི་བོད་རྗེ་ཆོས་རྒྱལ་ཚོའི་སྐུ་དུས་ནས།ྋགོང་ས་སྐུ་ཕྲེང་རིམ་བྱོན་བར་གྱི་ལོ་རྒྱུས་ལས་བོད་འདི་རང་དབང་རང་བཙན་གཙང་མའི་རྒྱལ་ཁབ་ཅིག་ཡིན་པ་ར་འཕྲོད་ངེས་ཡོད་པ་མ་ཟད།བོད་ཀྱི་ས་ཁམས་ཆགས་ཚུལ་དང༌།སྐད་ཡིགཆས་གོས།རིག་གཞུང་སོགས་ཀྱི་ཐོག་ནས་ཀྱང་བོད་མི་རིགས་འདི་རྒྱ་མི་རིགས་དང་འབྲེལ་མེད་ཐ་དད་ཀྱི་མི་རིགས་གཙང་མ་ཞིག་ཡིན་པ་གསལ་པོ་ཡོད་རུང༌།གཅིག་ནས་བོད་སིལ་བུར་གྱུར་རྗེས་ཡུལ་ཚོ་ཡུལ་ཚོ་ཁག་བགོས་སོང་སྟབས་ཚོ་ཁག་ནང་ཕན་ཚུན་མི་མཐུན་པའི་འཐབ་རྩོད་ཀྱང་ཡང་ཡང་བྱུང་ཞིང་རྒྱ་ནག་གཙོ་གྱུར་ཕྱི་རྒྱལ་ཚོས་བོད་ཀྱི་ས་མཚམས་ཁག་ཏུ་བཙན་འཛུལ་བྱུང་རིགས་ལའང་བཀག་འགོག་འགན་ཁུར་སྤྱི་ཟོམ་དུ་ལུས་ཏེ།འཐུས་ཤོར་ཇེ་ཆེར་སོང་བ་ཉེར་ལེན་དང༌།གཉིས་ནས་རྒྱ་ནག་ཡོངས་རྫོགས་དམར་པོས་དབང་བསྒྱུར་བྱས་རྗེས་སྔར་རྒྱ་ནག་གི་གོང་མ་རིམ་པའི་དུས་སུ་རྒྱ་བོད་མཆོད་ཡོན་གྱི་འབྲེལ་ལམ་སྣ་ཚོགས་ཤིག་བྱུང་བ་དེར་བསྙད་དེ།བོད་རྒྱ་ནག་གི་མངའ་ཁོངས་ཡིན་ཚུལ་གླེང་ཐོག༡༩༤༩ལོ་ནས་བོད་ལ་དྲག་ཤུགས་ཀྱིས་བཙན་འཛུལ་བྱས་ཏེ་༡༩༥༡ལོར་ཁྲིམས་མཐུན་དང་དྲང་བདེན་མ་ཡིན་པའི་གྲོས་མཐུན་དོན་ཚན་བཅུ་བདུན་ཞེས་པར་བཙན་ཤེད་ཀྱིས་མིང་རྟགས་བཀོད་དུ་བཅུག་པ་མ་ཟད།བོད་གཞུང་གི་དམ་ཕྲུག་ཀྱང་རྫུན་བཟོ་བྱས་ཏེ་ཕབ་པ་དང༌།དེ་རྗེས་ཐོག་མར་རྒྱ་བོད་མི་རིགས་ནི་སྤུན་ཟླ་ཡིན་ཞེས་བཅོས་མའི་འཛུམ་གྱིས་བློ་བྲིད་སྣ་ཚོགས་དང༌།བར་དུ་བོད་མི་ཀླད་ཆུང་འགའ་ཤས་ལ་ངན་སློབ་དང་དངུལ་དངོས་ཀྱི་འགྲོ་གྲོན་ཕངས་མེད་བཏང་ནས་བསླུ་མཁས་དུ་མ་བྱས།མཐར་བོད་ཀྱི་ཆོས་དང་རིག་གཞུང་གི་གཞི་རྩ་བཟང་པོ་རྣམས་དགྲ་རུ་བཟུང་ནས་མདོ་སྟོད་སྨད་ཁུལ་དུ་ཆོས་དང་ཆོས་བྱེད་མི་སྣར་སྐྱོན་བརྗོད་དང༌།ངན་སྨྲས།དགོན་ཁག་བླ་གྲྭ་གཏོར་བཅོམ།དབང་དང་འབྱོར་པ་ཅན་གྱི་སེར་སྐྱ་བསམ་ཡོད་ཅན་ཕལ་ཆེར་གསོད་བཟུང༌།ཉམས་ཆུང་མི་མང་རྣམས་ངན་ལས་སུ་བཀོལ་ནས་ཟས་ཕྱེད་བགྲངས་དང༌།གོས་ཕྱེད་དྲོས་ཀྱི་འཚོ་བ་སྐྱེལ་དགོས་བྱུང་བ།དབུས་གཙང་ཁུལ་དུ་ནང་ཁུལ་དཀྲུག་ཤིང་དང་།ལྷག་བསམ་དཀར་བའི་སྲིད་ཚབ་ཀླུ་ཁང་པ་དང་བློ་བཟང་བཀྲ་ཤིས་གཉིས་གནས་དབྱུང་བྱེད་བཅུག་པ།བོད་ལྗོངས་མི་དམངས་ཚོགས་འདུ་སོགས་ཀྱིས་དངོས་ཡོད་བདེ་སྡུག་གནས་ཚུལ་བཤད་པར་ཉན་འཇོག་རྩ་བ་ནས་མེད་པ།བོད་གཞུང་གིས་བོད་མིའི་སྤྱི་ཚོགས་ལ་ལེགས་བཅོས་གནང་ཐབས་མཛད་པར་འགོག་རྐྱེན་བཟོས་པ་སོགས་བོད་མིའི་འདོད་བློ་དང་མི་འཚམས་པའི་བཙན་འཛུལ་གྱི་བྱ་ངན་རིམ་པར་བྱས་པ་དང༌།ལྷག་པར་ཕྱི་ཚུལ་དུ་ྋགོང་ས་མཆོག་དམག་ཁུལ་ཁང་དུ་གཟིགས་མོར་གདན་འདྲེན་ཞུ་ཁུལ་དང༌།དོན་དངོས་སུ་སྐུ་ཕྱྭར་གནོད་འཚེ་བརྩམས་རྒྱུའི་ངན་འཆར་བཤམས་པའི་མཐོང་ཚུལ་བྱུང་བར་བརྟེན།བོད་མིའི་སེམས་ཁོང་ནང་རིང་ནས་བསགས་པའི་ཟུག་གཟེར་རྣམས་དུས་གཅིག་ཏུ་ལངས་ནས་ཕྱི་ལོ་༡༩༥༩ཟླ་༣ཚེས་༡༠ཉིན་བོད་ཀྱི་རྒྱལ་ས་ལྷ་སར་བོད་འབངས་ཚོས་ྋགོང་ས་མཆོག་རྒྱ་དམར་གྱི་དམག་སྒར་དུ་ཕེབས་ཐལ་མི་ཡོང་བའི་ཞུ་འབོད་དང་འབྲེལ་བོད་རང་དབང་སྒེར་ལངས་ཀྱི་ངོ་རྒོལ་རྔམ་སྟོན་གཞི་རྒྱ་ཆེན་པོ་བྱས་པ་དང༌།དེར་རྒྱ་ནག་གཞུང་གིས་ཡ་ང་བྲལ་བའི་དྲག་གནོན་བྱས་ཏེ།བོད་མི་ཁྲི་ཕྲག་མང་པོ་དམར་གསོད་བཏང་བར་བརྟེན།ྋགོང་ས་མཆོག་ཀྱང་རྒྱ་གར་ལ་བཙན་བྱོལ་དུ་ཕེབས་དགོས་བྱུང༌།